Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 2 Pv 617/13/6609	Rimavská Sobota, 25.4.2014
EEČ : 2-49-59-2014

U Z N E S E N I E

Trestná vec:	obvinený XXXXX 
Zločin:	Týranie blízkej osoby a zverenej osoby podľa § 208 odsek 1 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Okresnému úradu, Odboru všeobecnej vnútornej správy XXXXX.

Od presne nezistenej doby roku 2012 do 23.10.2013 v obci XXXXX, v rodinnom dome č. 194, denne v presne nezistenom čase pod vplyvom alkoholu, nadával svojej manželke poškodenej XXXXX do kuriev, rozbíjal kuchynský riad a vyháňal svoju manželku aj s deťmi z domu von, pričom vo viacerých prípadoch poškodená s deťmi odišla z domu preč, aby predišla fyzickému napadnutiu zo strany XXXXX, keď v presne nezistený deň, v letných mesiacoch roku 2013,  pod vplyvom alkoholu ju päsťou udrel do tváre pod ľavé oko, čím jej nespôsobil zranenie, ktoré by si vyžiadalo lekárske ošetrenie a naposledy dňa 23.10.2013 v ranných hodinách, pod vplyvom alkoholu hádzal nôž do stola, pričom hovoril poškodenej  „prac sa z domu, ty stará kurva aj s deťmi, lebo keď nie, tak ťa zabijem“, po čom poškodená zo strachu o život a zdravie spolu s deťmi odišla z rodinného domu, čím u poškodenej XXXXX vyvolával strach a ohrozoval jej psychické zdravie. 

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom.

Odôvodnenie:
	Uznesením vyšetrovateľa Okresného riaditeľstva PZ, Odboru kriminálnej polície XXXXX sp. zn. ORP-616/OVK-RS-2013 zo dňa 24.10.2013 bolo začaté trestné stíhanie a vznesené obvinenie XXXXX  za  zločin týrania blízkej osoby a zverenej osoby podľa § 208 ods. 1 písm. a) Trestného zákona na tom skutkovom základe, že od presne nezistenej doby roku 2012 do 23.10.2013 v obci XXXXX, v rodinnom dome č. 194, denne v presne nezistenom čase pod vplyvom alkoholu, nadával svojej manželke poškodenej XXXXX do kuriev, rozbíjal kuchynský riad a vyháňal svoju manželku aj s deťmi z domu von, pričom vo viacerých prípadoch poškodená s deťmi odišla z domu preč, aby predišla fyzickému napadnutiu zo strany XXXXX, keď v presne nezistený deň, v letných mesiacoch roku 2013,  pod vplyvom alkoholu ju päsťou udrel do tváre pod ľavé oko, čím jej nespôsobil zranenie, ktoré by si vyžiadalo lekárske ošetrenie a naposledy dňa 23.10.2013 v ranných hodinách, pod vplyvom alkoholu hádzal nôž do stola, pričom hovoril poškodenej  „prac sa z domu, ty stará kurva aj s deťmi, lebo keď nie, tak ťa zabijem“, po čom poškodená zo strachu o život a zdravie spolu s deťmi odišla z rodinného domu, čím u poškodenej XXXXX vyvolával strach a ohrozoval jej psychické zdravie. 

Preskúmaním spisového materiálu som zistil, že v predmetnej veci boli vypočutí obvinený, poškodená XXXXX, svedkovia XXXXX, XXXXX ml., XXXXX, Tünde XXXXX, XXXXX, XXXXX, maloletí XXXXX, XXXXX, boli zabezpečené zápisy o dychovej skúške, znalecké posudky, lekárske správy, charakteristiky a odpis z registra trestov. 

	Obvinený XXXXX sa k spáchaniu skutku nepriznal. Uviedol, že to, čo mu je kladené za vinu, tak v tom je veľa pravdy, ale nie je pravda, že hádzal nôž do stola, že udrel svoju manželku päsťou do tváre, že sa jej vyhrážal zabitím, keď z domu neodíde. Je pravdou, že manželke viackrát vynadal do kuriev, hovoril jej, aby z domu odišla, ale deťom to nepovedal a keď jej hovoril, aby sa pratala z domu, tak sa jej nevyhrážal. Dodal, že manželka ho provokuje a skôr ona sa mu vyhráža bitkou, ale zatiaľ ho nezbila. Alkoholické nápoje požíva preto, lebo mu to dobre padne. 

Poškodená XXXXX  - manželka obvineného, v trestnom oznámení zo dňa 23.10.2013 uviedla, že spolu so svojim manželom XXXXX žijú spolu 28 rokov a majú 10 detí, pričom 6 detí žije s nimi v spoločnej domácnosti. Ďalej uviedla, že manžel ju stále z domu vyháňal aj s deťmi, chodil domov opitý, naje sa, rozbil aj tanier a poháre a hovoril jej, aby zobrala všetky svoje deti a odišla z domu von, lebo je jedna veľká špinavá kurva. On jej škaredo hovoril, aj ona mu škaredo hovorila, lebo sa nenechala, ale keď začali deti plakať, lebo rozbíjal veci, odíde preč ku svojej dcére. Jej manžel pije každý deň alkohol, je za deň opitý aj štyrikrát, málokedy sa stáva, že je triezvy. V opitom stave rozbíjal, škaredo rozprával, vyháňal ich z domu, sekíroval deti, nadával, že je kurva, na krbe rozbil sklo a je lepšie, keď ona s deťmi odíde preč. Potom sa hádali, lebo ona sa nenechala, nie je žiadna kurva a on jej ešte hovoril, aby zdochla, že "rakovina na srdce". Upresnila, že ju bil každý deň a keď  deti kričali a plakali a išli medzi nich, potom prestal. Ďalej uviedla, že keď ju raz udrel päsťou do oka, mala modré pod okom, nechodila von ale u lekára nebola. Dňa 23.10.2013 prišiel XXXXX domov, najedol sa, hádzal nôž do stola a hovoril, že keď neodídu z domu, tak ich zabije, presne povedal, že prac sa z domu ty stará kurva aj  s deťmi, lebo ťa zabijem a ona sa zobrala a odišla. Na otázku uviedla, že pohlavný styk mali s manželom raz za mesiac, keď bol triezvy, ale málokedy bol triezvy. Manžela sa bojí, lebo doteraz nôž do ruky nezobral. Len chce, aby ich nechal na pokoji, ale nechce aby šiel do väzenia. 

Poškodená XXXXX v zápisnici o výsluchu svedka - poškodenej dňa 24.10.2013 po poučení podľa § 130 Trestného poriadku využila svoje právo a k veci odmietla vypovedať. 

XXXXX XXXXX - dcéra obvineného uviedla, že býva so svojim druhom a rodinou v Káloši asi štyri roky. Čo sa týka spolužitia jej rodičov uviedla, že žili dobre, ale v poslednom čase sa to zhoršilo, otec začal viac piť, viackrát ku nej prišla jej mama do XXXXX aj s jej súrodencami, kde prespali a na druhý deň sa vrátili domov. Mama s deťmi chodila dosť často, asi tak raz do mesiaca, vo večerných hodinách, vtedy jej povedala, že otec je opitý. Na svojej mame nikdy nezbadala známky násilia, ale bola nervózna a rozrušená, keď prišla, čo sa stalo u nich doma, jej nehovorila. Jej súrodenci hovorili, že od doby, čo sa otec vrátil z polície, kde aj prespal v cele, tak sa jeho správanie zlepšilo, pije len príležitostne. 

Svedkyňa XXXXX XXXXX - dcéra obvineného uviedla, že so svojim druhom býva v XXXXX č. 114. Ku spolužitiu svojich rodičov uviedla, že kým bývala s nimi, vychádzali spolu dobre, ale keď si otec vypil, tak nadával mame, kričal na ňu, mama sa tiež nenechala a hádala sa s ním. Nevidela, aby otec udrel mamu alebo že by niečo rozbíjal. Mame nadával, že je kurva a hovoril : “rakovina do tvojho srdca, žalúdka“, pričom ju vyháňal z domu. Mama viackrát odišla aj s deťmi ku sestre XXXXX alebo k XXXXX. Od tej doby, čo býva v XXXXX má také informácie, že otec už cirkus nerobí, lebo by jej to mama povedala, nakoľko ju často navštevuje. 

Svedok XXXXX - starosta obce XXXXX XXXXX uviedol, že v roku 2012 sa do obce nasťahovali manželia Lakatošovci a ich maloleté deti do rodinného domu 194. Zo začiatku neboli žiadne problémy, avšak XXXXX začal požívať nadmerne alkohol a bol agresívny, po čom bolo  jeho konanie prejednané aj na obecnom úrade. XXXXX mu sľúbil, že už sa podobné skutky v budúcnosti nebudú opakovať, ale svoje sľuby nesplnil a v nejednom prípade ho manželka XXXXX vyhľadala, aby volal policajtov, že má obavy, že ju zbije a vyženie z domu. Dodal, že on nikdy nevidel na pani XXXXX, že by bola zbitá. Viac k veci neuviedol.

	Svedok XXXXX  uviedol, že v minulosti žil ako druh a družka s XXXXX a to od roku 2010 do 2012 u jeho rodičov. V tomto období žil aj u svokrovcov, ale svokor XXXXX bol vždy opitý a s manželkou sa hádal, kričali na seba, avšak za jeho prítomnosti nikdy svojej manželke fyzicky neublížil, ani nerozbíjal majetok a nepoškodzoval zariadenie a tiež deti nevyháňal z domu. XXXXX sa svojej manželke nevyhrážal, len jej nadával a používal škaredé slová. 

Svedkovia XXXXX, XXXXX, maloletí XXXXX a XXXXX po poučení podľa § 130 Trestného poriadku využili svoje právo a k veci odmietli vypovedať. 

	Zo znaleckého posudku vypracovaného znalcami z odboru zdravotníctvo a farmácie, odvetvie psychiatria a odboru psychológie, odvetvie klinická psychológia dospelých vyplýva, že u XXXXX sa jedná o osobu simplexnú, emočne labilnú, so sklonom k dissociatívnym prejavom, aktuálne bez známok dekompenzácie. Z forenzného hľadiska u menovanej nie sú naplnené znaky potrebné na identifikáciu domáceho násilia, resp. syndrómu týranej osoby, pretože chýba opakovanie incidentov v podobe typického cyklu domáceho násilia. Nie sú prítomné znaky naučenej bezmocnosti, pretože sa pokúšala o riešenie situácie opakovanými krátkodobými odchodmi z domu. Nedošlo ani k projektívnej identifikácii posudzovanej s obvineným (absentuje prevzatie jeho postojov, vlastný pocit viny). Na základe takto zisteného stavu znalci usúdili, že u posudzovanej sa nejedná o tzv. syndróm týranej osoby. U posudzovanej neboli zistené tendencie k zvýšenej sugestibilite, manipulovateľnosti, skôr je u nej zvýšená egocentričnosť, ako aj snaha o vyvíjanie vlastnej aktivity, prípadne až s agresívnym trvaním na svojich požiadavkách, teda možno predpokladať, že svoje vytvorené normy neporuší ľahko, vplyvom inej osoby. Všeobecná a špecifická vierohodnosť poškodenej je vzhľadom k subnormnému intelektu, ako aj jej osobnostnej výbave znížená.  

	Zo znaleckého posudku vypracovaného znalcami z odboru zdravotníctvo a farmácia, odvetvie psychiatria vyplýva, že u XXXXX nebola zistená závislosť na alkohole, ani na iných návykových látkach. U obvineného sa jedná o systematický abúzus alkoholu, bez príznakov somatopsychickej závislosti. V čase vyšetrovaných udalostí sa u neho jednalo o jednoduché opitosti s poruchami správania. Žiadne okolnosti v čase skutkov nesvedčia pre výskyt patologickej a ani komplikovanej opitosti. Dychová skúška u XXXXX zo dňa 23.10.2014 o 19.31 h preukázala 1,23 mg/liter, teda 2,56 promile, čo zodpovedá ťažkému stupňu jednoduchej alkoholickej opitosti. Znalec nenavrhuje žiadne medicínske ochranné opatrenia. 

Podľa § 208 ods. 1 písm. a) Trestného zákona, kto týra blízku osobu alebo osobu, ktorá je v jeho starostlivosti alebo výchove, spôsobujúc jej fyzické utrpenie alebo psychické utrpenie, bitím, kopaním, údermi, spôsobením rán a popálenín rôzneho druhu, ponižovaním, pohŕdavým zaobchádzaním, neustálym sledovaním, vyhrážaním, vyvolávaním strachu alebo stresu, násilnou izoláciou, citovým vydieraním alebo iným správaním, ktoré ohrozuje jej fyzické alebo psychické zdravie alebo obmedzuje jej bezpečnosť, potrestá sa odňatím slobody na tri roky až osem rokov.

Týraním sa rozumie zlé zaobchádzanie s blízkou osobou alebo osobou, ktorá je v starostlivosti alebo výchove, ktorým páchateľ prejavuje hrubší stupeň necitlivosti a bezohľadnosti, vyznačuje sa určitou trvalosťou, prípadne aj sústavnosťou alebo opakovanými útokmi, ktoré takáto osoba vzhľadom na jeho hrubú bezohľadnosť alebo bolestivosť považuje za ťažké príkorie, ponižovanie. 

	Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom, alebo by mohol byť prejednaný v disciplinárnom konaní. 

Priestupkom je zavinené konanie, ktoré porušuje alebo ohrozuje záujem spoločnosti a je za priestupok výslovne označené v zákone SNR č. 372/1990 Zb. o priestupkoch v znení neskorších predpisov alebo inom zákone, ak nejde o iný správny delikt postihnuteľný podľa osobitných právnych predpisov alebo o trestný čin. 

	Z výsledkov dokazovania vykonaného v prípravnom konaní vyplýva, že medzi obvineným a svedkyňou - poškodenou dochádzalo od roku 2012 až do 23.10.2013   k nezhodám, ktoré vyústili do vzájomných verbálnych napádaní, k nadávaniu si navzájom, pričom neboli preukázané fyzické útoky zo strany obvineného a ani poškodenie zdravia poškodenej. Taktiež znaleckým dokazovaním nebol u poškodenej zistený a preukázaný tzv. syndróm týranej osoby. 

Na základe vyššie uvedených skutočností bolo jednoznačne preukázané, že konanie obvineného XXXXX nenaplnilo všetky zákonné znaky skutkovej podstaty zločinu  týrania blízkej osoby a zverenej osoby podľa § 208 ods. 1 písm. a) Trestného zákona, avšak ide o skutok, ktorý by Okresný úrad, Odbor všeobecnej vnútornej správy Rimavská Sobota mohol posúdiť ako priestupok v zmysle ustanovenia § 49 Zákona SNR č. 372/1990 Zb. o priestupkoch v znení neskorších predpisov.
 
Vzhľadom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor